**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

 **2021. szeptember 30-i ülésére**

**Szombathely Megyei Jogú Város Önkormányzata 2021. évi költségvetéséről szóló önkormányzati rendelet II. számú módosítása**

1. **Javaslat a 2021. évi költségvetéséről szóló 7/2021. (II.25.) önkormányzati rendelet II. számú módosításának megalkotására**

Szombathely Megyei Jogú Város Közgyűlése a 7/2021. (II.25.) önkormányzati rendeletével jóváhagyta Szombathely Megyei Jogú Város Önkormányzata 2021. évi költségvetését, amely a 20/2021. (V.27.) önkormányzati rendelettel módosításra került.

A költségvetési rendelet II. számú módosításatartalmazza a 2021. év I-VIII. havi időszakában bekövetkezett változásokat, úgymint a központi támogatásokból, a támogatásértékű működési és felhalmozási bevételekből származó többletbevételek, a működéshez kapcsolódó többletbevételek, polgármesteri rendelkezések, polgármesteri döntések alapján történt előirányzat átcsoportosítások, az eddigi közgyűlési döntések végrehajtása, valamint a források biztosítását igénylő tételek módosítása.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. E költségvetési rendelettervezet esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendelettervezet megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.

A Jat. 18. §-a alapján a rendelettervezethez csatoltan elkészítettük az indokolást is.

**II. Javaslat városi pedagógiai asszisztensek alkalmazására**

Szombathely Megyei Jogú Város Önkormányzata által fenntartott óvodákban a 2020/2021. nevelési évben 201 fő volt különleges figyelmet igényelő gyermek[[1]](#footnote-1), amelyből 99 fő sajátos nevelési igényű (a továbbiakban: SNI), 102 fő a beilleszkedési, tanulási, magatartási nehézséggel küzdő (a továbbiakban: BTM) gyermek. Kiemelten tehetséges gyermeket nem jeleztek óvodáink.

Az SNI-s gyermekek ellátását 7 főállású gyógypedagógus, továbbá 17 megbízási szerződéssel foglalkoztatott gyógypedagógus látta el heti 256 órában, 1-3 fős csoportokban. A BTM-es gyermekek fejlesztését az óvodákban fejlesztőpedagógus végzettségű óvodapedagógusok végezték, 2-4 fős csoportokban, csoportonként heti 1, összesen heti 29 órában.

2020. ősze óta a különleges bánásmódot igénylő gyermekek fejlesztését 2 főállású városi pszichológus, és 3 főállású városi feladatot ellátó pedagógiai asszisztens segíti.

A városi pszichológusok mindegyikéhez 9-9 óvoda tartozik, egy-egy óvodában heti fél napot töltenek el.

A különleges bánásmódot igénylő gyermekek óvodai csoporton belüli ellátása az egyes óvodákban eltérő mértékben jelent problémát. Különösen nehéz a helyzet azokban az óvodákban, ahol a gyermekek között több olyan gyermek van, amely „egyszemélyes” felügyeletet igényel. 2020. évben a 3 kritikus helyzetben lévő óvodában (Donászy, Hétszínvirág, Mocorgó) került alkalmazásra az előzőekben jelzett 1-1 főállású városi feladatot ellátó pedagógiai asszisztens. A pedagógiai asszisztensek kinevezésében az áll, hogy a munkavégzés helye: Szombathely Megyei Jogú Város által fenntartott óvodák annak érdekében, hogy oda lehessen őket átcsoportosítani, ahol a legégetőbb a helyzet.

A pedagógiai asszisztensek 2021.szeptemberétől történő feladatellátására felmérés készült az intézményekben. Az óvodákban feladatot ellátó gyógypedagógusok és pszichológusok véleménye alapján a 2021/2022. nevelési évre 6 olyan óvoda lesz (illetve van), ahol sok a különleges bánásmódot igénylő gyermek, és közöttük van „egyszemélyes” felügyeletet igénylő gyermek is.

A javaslat szerint a meglévő 3 fő pedagógiai asszisztens az alábbiak szerint kerülne foglalkoztatásra 2021. szeptemberétől:

- maradna 1-1 fő továbbra is a Hétszínvirág és a Donászy Óvodákban,

- az eddig a Mocorgó Óvodában lévő pedagógiai asszisztens pedig a Szűrcsapó Óvodába kerülne át.

Előzőeken túlmenően három Óvodában lenne még szükség plusz pedagógiai asszisztens foglalkoztatására: a Szivárvány, a Barátság, valamint a Pipitér Óvodákban.

Egy fő pedagógiai asszisztens alkalmazása havi 240.900 + járulék, összesen 280.000 Ft/hóba kerül. A szükséges státuszok bérigénye az alábbiakban foglalható össze:

Álláshely bővítés

forintban

|  |  |  |
| --- | --- | --- |
| Megnevezés | 2021. október 1. napjától 2 hónapra(személyi juttatások + járulék) | 2022. évre(személyi juttatások + járulék) |
| 1 fő pedagógiai asszisztens alkalmazása | 560.000 | 3.360.000 |
| 2 fő pedagógiai asszisztens alkalmazása | 1.120.000 | 6.720.000 |
| 3 fő pedagógiai asszisztens alkalmazása | 1.680.000 | 10.080.000 |

A 2021. évi bérköltségek biztosíthatóak a GAMESZ-nál rendelkezésre álló SNI-s keretből (a tervezett SNI-s órák, valamint fejlesztő foglalkozások egy része a koronavírus járvány miatt nem került megtartásra).

A foglalkoztatás költségeire 2022. évtől a forrást biztosítani szükséges.

A létszámbővítéssel megnyugtató módon lehetne biztosítani az előterjesztésben jelzett „egyszemélyes” felügyeletet igénylő gyermek nevelését, ellátását, megkaphatnák a gyermekek azt a kiemelt figyelmet, ami a fejlődésükhöz feltétlenül szükséges.

A pedagógiai asszisztensek foglalkoztatása „utazó” rendszerben történne, és évente felülvizsgálatra kerülne, hogy az állandó felügyeletet igénylő gyermekek száma alapján mely óvodában indokolt a foglalkoztatásuk.

**III. Javaslat rezsikulcs és élelmezési nyersanyagköltség módosítására**

Szombathely Megyei Jogú Város Önkormányzata, valamint az ELAMEN Zrt. között, az Önkormányzat étkeztetési kötelezettségébe tartozó óvodák, általános és középiskolák, kollégiumok étkeztetési feladatainak ellátására vonatkozó vállalkozói szerződés 6.4. pontjában a Felek arról állapodtak meg, hogy a rezsikulcsot 2018. szeptember 1-től évente felülvizsgálják. A rezsikulcs emelésének mértékére a Vállalkozó olyan módon tehet javaslatot, hogy a KSH által közölt adatok alapján 70 %-os súllyal a kötelező legkisebb munkabér (a Munka Törvénykönyve, Mt. 153. § (1) bekezdés a) pont), 30 %-ban az energia árának tárgyévet megelőző éves növekedését veszi figyelembe. Az írásbeli javaslat Megrendelő általi elfogadása esetén a rezsikulcs a javaslatnak megfelelően módosul.

Az ELAMEN Zrt. - a szerződésben foglaltak szerint – 2020. júliusában a rezsikulcs 5,73 %-al történő emelését kezdeményezte az alábbiakra tekintettel:

* a kötelező legkisebb munkabér emelkedése 8,05 %-os volt (149.000 Ft-ról 2020. évben 161.000,- Ft-ra módosult)
* az energiaárak tárgyévet megelőző évi változása a KSH adatok alapján 0,3 %-os volt,
* súlyozott számítás: 0,7 x 108,5 + 0,3 x 100,3 = 105,73%.

A pandémiás helyzetre, valamint az önkormányzat költségvetési helyzetére tekintettel a rezsikulcs módosítására 2020. évben nem került sor.

2021. februárjában az élelmiszerárak emelkedésére tekintettel az élelmezési nyersanyagnorma 9 %-os emelését kérte az ELAMEN Zrt. A szerződés 6.5. pontjában foglaltak szerint a gyermekek védelméről és a gyámügyi igazgatásról szóló 1997. évi XXXI. törvény rendelkezései alapján a személyes gondoskodást nyújtó alapellátás keretébe tartozó gyermekétkeztetés intézményi térítési díjának alapjául szolgáló nyersanyagköltség 1 ellátottra jutó napi összegét az Önkormányzat jogosult megállapítani. Az Önkormányzat Közgyűlése a nyersanyagköltséget az általa fenntartott intézmények egészére egységesen, de intézmény típusonként különböző értékben határozza meg. Külön kerül meghatározásra a diétás étkeztetés nyersanyagértéke.

A KSH adatai alapján a 2020. évi infláció mértéke 3,3 %, ezen belül az élelmiszerek áremelkedése 7,2 % volt. Az élelmiszerek árváltozásán belül az egyes élelmiszerféleségek árai eltérő mértékben nőttek, a legjelentősebb emelkedés a sertéshús (15,3 %), a zöldségek és burgonya (11,4 %) területén volt.

Előzőekre tekintettel javasolom a Tisztelt Közgyűlésnek, hogy az Önkormányzat és az ELAMEN Zrt. között fennálló vállalkozási szerződés 6.4. pontjában foglaltak figyelembe vételével 2021. szeptember 1. napjától a rezsikulcsot 5 %-kal magasabb mértékben, egységesen 113 %-ban határozza meg.

Javasolom továbbá az óvodai, általános és középiskolai, valamint kollégiumi élelmezési nyersanyagköltség ugyancsak 2021. szeptember 1. napjától 5 %-kal történő emelését. Az emelés a gyermekek/tanulók által fizetendő térítési díjakat nem érinti, mivel a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 18.) Korm. rendelet 1. § (2) bekezdésében foglaltak alapján a térítési díjak 2021. december 31. napjáig nem emelhetőek.

A rezsikulcs, valamint a nyersanyagnorma emeléséhez 2021. évre szükséges 13,4 millió Ft-ot a költségvetési rendeletben biztosítani szükséges.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni, és a határozati javaslatokat elfogadni szíveskedjék.

**Szombathely, 2021. szeptember „ ”**

 **/: Dr. Nemény András :/**

**I.**

**HATÁROZATI JAVASLAT**

**……../2021. (IX.30.) Kgy. számú határozat**

1. Szombathely Megyei Jogú Város Közgyűlése egyetért azzal, hogy 2021. október 1. napjától határozatlan idejű foglalkoztatással
* a Szombathelyi Barátság Óvodában,
* a Szombathelyi Szivárvány Óvodában, valamint
* a Szombathelyi Pipitér Óvodában

1-1 fő városi pedagógiai asszisztens kerüljön alkalmazásra.

1. A Közgyűlés egyetért azzal, hogy a létszámbővítés 2021. évi bérfedezete a Szombathelyi Köznevelési GAMESZ-nál 2021. évre tervezett SNI órakeret terhére, átcsoportosítással történjen. A Közgyűlés felkéri a polgármestert, hogy a fedezet átcsoportosításáról a költségvetési rendelet soron következő módosítása során gondoskodjon.
2. A Közgyűlés a városi pedagógiai asszisztensek alkalmazásához 2022. évtől szükséges 10.080 e Ft összegű forrást biztosítja.
3. A Közgyűlés kéri a polgármestert, hogy a létszám-előirányzat biztosításáról a költségvetési rendeletben gondoskodjon.
4. A Közgyűlés felkéri az 1. pontban foglalt óvodák vezetőit, hogy a szükséges munkáltatói intézkedéseket tegyék meg.

**Felelős:** Dr.Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője/

**Határidő:** azonnal /az 1. és 4. pontok vonatkozásában/

 soron következő költségvetési rendelet módosítás /a 2. pont vonatkozásában/

mindenkori költségvetési rendelet /a 3. pont vonatkozásában/

2021. október 1. /az 5. pont vonatkozásában/

**II.**

**HATÁROZATI JAVASLAT**

**…../2021. (IX. 30.) Kgy. számú határozat**

1. Szombathely Megyei Jogú Város Közgyűlése az Önkormányzat és az ELAMEN Zrt. között fennálló vállalkozási szerződés 6.4. pontjában foglaltak figyelembe vételével a rezsikulcs mértékét 2021. szeptember 1. napjától egységesen 113 %-ban határozza meg.
2. A Közgyűlés felhatalmazza a polgármestert, hogy a rezsi emelésére vonatkozó megállapodást aláírja.
3. A Közgyűlés az óvodákban, általános és középiskolákban, valamint kollégiumokban alkalmazandó élelmezési nyersanyagköltség összegeket 2021. szeptember 1. napjától az alábbiak szerint állapítja meg:

|  |  |
| --- | --- |
| Köznevelési intézmények | Élelmezési nyersanyagköltség összege 2021. szeptember 1. napjától |
| ***Óvodák*** |  |  |
|  | tízórai | 87 Ft |
|  | ebéd | 293 Ft |
|  | uzsonna | 82 Ft |
|  | **összesen** | **462 Ft** |
|  |  |  |
| ***Általános iskolák*** |  |
|  | tízórai | 125 Ft |
|  | ebéd | 356 Ft |
|  | uzsonna | 125 Ft |
|  | ***összesen*** | **606 Ft** |
|  |  |  |
| ***Középiskolák és kollégiumok*** |  |
|  | reggeli, tízórai | 221 Ft |
|  | ebéd | 384 Ft |
|  | uzsonna, vacsora | 309 Ft |
|  | **összesen** | **914 Ft** |
|  |  |  |
| ***Óvodai diétás gyermeknorma*** |  |
|  | tízórai | 105 Ft |
|  | ebéd | 351 Ft |
|  | uzsonna | 92 Ft |
|  | **összesen** | **548 Ft** |
|  |  |  |
|  |  |  |
| ***Általános iskolai diétás gyermeknorma*** |  |
|  | tízórai | 153 Ft |
|  | ebéd | 426 Ft |
|  | uzsonna | 153 Ft |
|  | **összesen** | **732 Ft** |
|  |  |  |
| ***Középiskolai és kollégiumi diétás gyermeknorma*** |  |
|  | reggeli, tízórai | 230 Ft |
|  | ebéd | 426 Ft |
|  | uzsonna, vacsora | 323 Ft |
|  | **összesen** | **979 Ft** |
|  |  |  |

Az óvodai, általános iskolai, valamint középiskolai felnőtt étkezők élelmezési nyersanyagköltsége a reggeli, tízórai, uzsonna, vacsora esetében továbbra is az intézménytípusnak megfelelő gyermeknormával azonos összegben, az ebéd pedig a középiskolai ebédnormával azonos összegben kerül meghatározásra.

**Felelős:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője/

**Határidő:** azonnal /az 1. és 3. pont vonatkozásában/

 2021. október 30. /a 2. pont vonatkozásában/

1. A nemzeti köznevelésről szóló 2011. évi CXC. törvény 4. § (13) pontja értelmében különleges bánásmódot igénylő gyermek, tanuló:

*a)*sajátos nevelési igényű gyermek, tanuló,

*b)*beilleszkedési, tanulási, magatartási nehézséggel küzdő gyermek, tanuló, (a továbbiakban: BTM)

*c)*kiemelten tehetséges gyermek, tanuló. [↑](#footnote-ref-1)